'עכשיו חנוכה זה אמנם חג של ניסים, אבל אני חייב לשאול אתכם, איך תזמנו את פרסום ההמלצות ההזויות האלה נגד שרה ונגדי בדיוק ביום האחרון של המפכ"ל? מה אני אגיד לכם, נס חנוכה אמיתי. איזה מתנה נתנו לנו'. כך פתח ראש הממשלה בנימין נתניהו את דבריו, ביום א' 2.12, בטקס הדלקת נר ראשון של חנוכה לחברי 'הליכוד' בכפר המכביה.
נתניהו המשיך ואמר: 'מסע הציד נגדנו ממשיך. לא הופתעתי מההמלצות ולא הופתעתי שהן פורסמו דווקא היום. עוד לפני החקירה הראשונה, כבר קבעו והדליפו שאלו יהיו ההמלצות, אז מה חדש?' שאל.
ראש הממשלה התייחס ליחסיו עם בעלי בזק שאול אלוביץ' ואמר: 'לא נתתי לאלוביץ' כלום ולא קיבלתי ממנו כלום'. על אתר 'וואלה' שלפי המלצות המשטרה זכה בו לסיקור אוהד, אמר נתניהו: 'וואלה הוא אתר שמאלני שנתן ונותן לי סיקור שלילי כבר שנים ובעיקר נתן סיקור שלילי ערב הבחירות'.